| **Jane Russell** |
| --- |
|  |
| Gimė | 1921 m. birželio 21 d.Bemidžis, Jungtinės Amerikos Valstijos JAV |
| Mirė | 2011 m. vasario 28 d. (89 metai)Santa Marija, Jungtinės Amerikos Valstijos JAV |
|  |
| Veikla | aktorė |
| Parašas |
|  |

**Džeinė Rasel** (angl. *Jane Russell*), visas vardas **Ernestina Džeinė Džeraldina Rasel** (angl. *Ernestine Jane Geraldine Russell*, 1921 m. birželio 21 d. Bemidžis, Minesota, JAV – 2011 m. vasario 28 d. Santa Marija, Kalifornija, JAV) – amerikiečių aktorė, XX a. 5-ojo dešimtmečio pradžios sekso simbolis.

Biografija
----------

Dž. Rasel gimė Bemidžio mieste Minesotoje, ji buvo vyriausia iš penkių vaikų JAV kariuomenės vyresniojo leitenanto Rojaus Viljamo Raselo (*Roy William Russell*) ir buvusios aktorės Džeraldinos Džeikobi šeimoje. Tėvui išėjus į pensiją, šeima išsikėlė į Kaliforniją ir apsigyveno Berbanke. Jaunystėje motinos reikalavimu Dž. Rasel lankė fortepijono pamokas, taip pat vaidino mokyklos dramos būrelyje.

Dž. Rasel su Merlin Monro 1953 m.
Baigusi mokyklą Dž. Rasel svajojo studijuoti dizainą, tačiau netikėta tėvo mirtis 1936 m. sujaukė planus ir ji įsidarbino sekretore, kad padėtų mamai išlaikyti šeimą. Vis dėlto Džeraldina savo dukterį laikė artiste ir primygtinai reikalavo, kad ji toliau tobulintų aktorinius įgūdžius. Tada Dž. Rasel užsirašė į režisieriaus Makso Reinharto vaidybos kursus ir dramos mokykloje mokėsi pas Mariją Uspenskają, vėliau, 1940 m. sudarė septynerių metų sutartį su milijonieriumi, režisieriumi Hovardu Hjusu.

H. Hjusas manė Džeinę Rasel galėsiant rimtai varžytis su pripažintais to meto sekso simboliais – Rita Heivort ir Lana Terner. Ir jis neklydo. Pirmasis vesternas su Dž. Rasel „Už įstatymo ribų" („The Outlaw", 1943) išleistas į ekraną nenoromis, mat kamera pernelyg įžūliai taikėsi į pradedančiosios aktorės iškirptę. Sklido gandai, kad šiame filme H. Hjusas Džeinei Rasel padovanojo jo paties išrastą liemenėlę, tačiau aktorė neigė ją segėjusi. Vėlesniuose filmuose, pavyzdžiui, miuzikle „Prancūziškoji linija" („The French Line", 1953), H. Hjusas ir toliau atkakliai stengėsi pabrėžti naujai nukaldintos Holivudo deivės geidulingus kūno linkius.

O pati aktorė, kaip ji sako 1985 m. išleistoje autobiografijoje, svajojo apie subtilesnius vaidmenis. Vienas įsimintiniausių Dž. Rasel filmų – komedija „Džentelmenai renkasi blondines" (1953), kurioje jai teko susidurti su naujos kartos sekso simboliu Merlin Monro.

8-ajame dešimtmetyje pasitraukusi iš kino, Dž. Rasel tęsė aktorės karjerą teatro scenoje, taip pat įsitraukė į supaprastinto įvaikinimo fondą, nes pati buvo susidūrusi su sunkumais šioje srityje.

Asmeninis gyvenimas
-------------------

Aktorė buvo ištekėjusi tris kartus. Su pirmuoju vyru, amerikietiškojo futbolo žaidėju Bobu Voterfildu (1920–1983), per 25-erius santuokos metus ji buvo įsivaikinusi du berniukus ir mergaitę. Dž. Rasel negalėjo turėti savo vaikų (baigdama mokslus ji pastojo nuo tuometinio sužadėtinio Bobo Voterfildo, kuris reikalavo aborto – abortas buvo nesėkmingas ir ji nebegalėjo gimdyti).

Dž. Rasel susidūrė su daugybe sunkumų įsivaikindama ir 1955 m. įkūrė labdaros organizaciją, Pasaulinį tarptautinį įvaikinimo fondą, kuris padeda į tokią padėtį patekusiems žmonėms.

Su antruoju vyru, aktoriumi Rodžeriu Baretu, ji gyveno tik metus, nes 1968 m. jis staiga mirė. Trečiasis vyras, nekilnojamojo turto agentas Džonas Kelvinas Pyplsas, mirė nuo širdies nepakankamumo 1999 m. juodu buvo susituokę 25-erius metus.

Dž. Rasel priklausė sekmininkų Dievo asamblėjų bažnyčiai.

Sulaukusi 89-erių, nuo kvėpavimo nepakankamumo Džeinė Rasel mirė 2011 m. vasario 28 d. Santa Marijoje, Kalifornijoje.

Nuorodos
--------

* Dž. Rasel filmografija
* Dž. Rasel apdovanojimai

Išnašos
-------

1. 1 2  „Review: Mean. .. Moody. .. and Magnificent!: Jane Russell and the Marketing of a Hollywood Legend, by Christina Rice". *ucpress.edu*. Nuoroda tikrinta 2023-03-16.
2. ↑  „Jane Russell - Hollywood Superstar". *is.birmiss.com* (islandų). Nuoroda tikrinta 2023-03-16.
3. ↑   `{{cite book}}`: Tuščia citata (pagalba)Tiffin, George (2015). *A Star is Born: The Moment an Actress becomes an Icon*. Head of Zeus. ISBN 978-1781859360.
4. ↑  „How sex-obsessed Howard Hughes was hooked on screen siren Jane Russell's 38Ds, made Jean Harlow feel like 'a b\*\*\*h in heat' and Katharine Hepburn claim he was the best lover she ever had - but Ava Gardner bashed his head in with a bronze bell". *dailymail.co.uk*. Nuoroda tikrinta 2023-03-06.
5. 1 2  „Jane Russell: Full-figured & Faithful". *vanguardofhollywood*. 2020-03-20. Nuoroda tikrinta 2023-03-16.
6. ↑  „Jane Russell". *britannica.com*. Nuoroda tikrinta 2023-03-16.
7. ↑  „Jane Russell". *biography.com*. 2019-08-27. Nuoroda tikrinta 2023-03-16.
8. ↑  „The Death of Acterss Jane Russell". Suarchyvuota iš originalo 2013-03-08. Nuoroda tikrinta 2023-03-16.
9. ↑  „Умерла секс-дива золотой эры Голливуда". Yтро.ru. 2011-02-28. Suarchyvuota iš originalo 2011-09-03. Nuoroda tikrinta 2023-03-16.
10. ↑  „The Outlaw Sexpot Jane Russell Dies" (anglų). E! Online. 2011-02-28. Suarchyvuota iš originalo 2012-02-21. Nuoroda tikrinta 2023-03-16.
11. ↑  „Addio a Jane Russell" (italų). la Repubblica. 2011-02-28. Suarchyvuota iš originalo 2012-02-21. Nuoroda tikrinta 2023-03-16.